“Адкуль пайшла назва горада…”

**Мэта:**

- пазнаёміць з паданнямі паходжання назваў гарадоў: Мінск, Віцебск, Гомель, Магілёў, Гродна, Брэст;

- развіваць цікавасць да мінулага нашага краю, творчае мысленне, маўленне, эстэтычны густ;

- фарміраваць навуковы светапогляд, актыўную жыццёвую пазіцыю;

- выхоўваць любоў і павагу да Радзімы, пачуццё гонару за свой родны край.

**Абсталяванне:** мультымедыйная прэзентацыя “Адкуль пайшла назва горада…”; выстава работ дзяцей, папера, ручкі, алоўкі.

**Форма правядзення:** урок-падарожжа.

**Ход мерапрыемства.**

**Вядучы.** З глыбіні стагоддзяў дайшлі да нас звесткі аб Мінску, Віцебску. Гісторыю нашай краіны захоўваюць у сабе Магілёў, Гродна, Брэст, Гомель. Усяго на тэрыторыі Беларусі 101 горад. З паданнямі паходжання некаторых іх вас пазнаёміць вусны часопіс “Адкуль пайшла назва горада…”

**1-я старонка.**

(Слайды № 2-5 з выявамі горада Мінска.)

**Вучань.** Першае ўспамінанне аб Мінску датуецца 1067 годам. Сваю назву горад мог атрымаць ад ракі Менкі, на якой узнік калісьці. Ёсць і іншая версія: некалі заезджаныя купцы спыняліся на берагах Свіслачы і Нямігі і мянялі свае тавары на тутэйшыя. Адсюль і назва.

(Падрыхтаваныя вучні выразна чытаюць вершы, прысвечаныя нашай краіне.)

**1. Мая Беларусь**( Слайд № 2.)

Мая Беларусь –

Край Дняпра і Палесся,

Празрыстых азёраў і рэк,

Айчына бунтарскай

Купалаўскай песні,

што ў сэрца запала навек. (Пятро Прыходзька)

**2. Родны кут** (Слайд № 3)

Між лясамі ды азёрамі –

Васільковыя палі.

Я не ведаю, не ведаю.

Прыгажэйшае зямлі. (Васіль Жуковіч)

**3. О, край родны…** (Слайд № 4)

О, край родны, край прыгожы,

Мілы кут маіх дзядоў!

Што мілей у свеце божым

Гэтых светлых берагоў,

Дзе бруяцца срэбрам рэчкі,

Дзе бары-лясы гудуць,

Дзе мядамі пахнуць грэчкі.

Нівы гутаркі вядуць. (Якуб Колас)

**4. Беларускія краявіды.**(слайд № 5)

Беларускія краявіды…

Перазвоны азёр і бароў.

Над палеткамі

Бульба і жыта –

Песня велічных курганоў.

Гэта наша зямля дарагая.

Гэта нашы лугі і палі,

Над якімі спрадвеку лунае

Бусел –

Сімвал бяссмерця зямлі. (Анатоль Грачанікаў)

**5. Спадчына.** (Слайд № 6)

Ад прадзедаў спакон вякоў

Мне засталася спадчына;

Паміж сваіх і чужакоў

Яна мне ласкай матчынай

Аб ёй мне баюць казкі-сны

Вясеннія праталіны,

І лесу шэлест верасны,

І ў полі дуб апалены.

Аб ёй мне будзіць успамін

На ліпе бусел клёкатам

І той стары амшалы тын,

Што лёг ля вёскі покотам… (Янка Купала)

**2-я старонка.**

**Вядучы.**Другая старонка прысвечана гораду Магілёву. (Разглядаюцца выявы горада.Слайды № 7, 8.)

**Вучань.** Цікавыя паданні звязаны з горадам Магілёвам. Адно з іх сведчыць, што жыў калісьці ў той мясцовасці разбойнік Машэка, якога ў народзе звалі Львом. Калі ён загінуў, на магіле насыпалі курган, які атрымаў назву “Магіла Льва”. У 1267 годзе на гэтым месцы быў заснаваны горад, названы Магілёвам.

**Вядучы.** Наш часопіс змяшчае гульні і забаўлянкі. Займальныя заданні звязаны з горадамі нашай Радзімы. Вам прапануюцца рэбусы, у якіх схаваны назвы беларускіх гарадоў.(Слайды 9-13)

(Дзеці разгадваюць рэбусы: Воранава, Слонім, Баранавічы, Ружаны, Кобрын.)

аваім

авічыны


н

**3-я старонка.**

**Вядучы.** Лёс кожнага горада – лёс шматлікіх пакаленняў людзей, тых, хто піша гісторыю сваіх гарадоў. (Слайды № 14-16.)

**Вучань.** Сведкамі сваёй гісторыі з’яўляецца і горад Віцебск. Год заснавання – 974. Паданне сведчыць аб тым, што некалі з-пад зямлі білася цудадзейная крынічка. Людзі прыходзілі да яе, каб набраць лекавай вадзіцы. У той мясцовасці жыла злая баба. Яна прыйшла да крынічкі і пачала паласкаць бялізну. Гэта дзеля таго, каб вадзічка не памагала людзям. Крынічка тая, прапала, а з яе пачала выцякаць рачулка, якую сталі Віцьбай зваць. Потым на беразе ракі вырас горад. Яго таксама звалі ад рэчкі –Віцьбескам, а пазней Віцебскам.

**Вядучы.** Гэта старонка змяшчае крыжаванку. Яе адгадаюць тыя вучні, якія вандравалі за межамі нашага раёна. (Шаркаўшчына, Паставы, Полацк, Ушачы, Докшыцы, Міёры.)



**4-я старонка.**

**Вядучы.** За сваю шматвяковую гісторыю горад Брэст, які быў заснаваны ў 1019 годзе, нямала пабачыў і перажыў. (Слайды № 17, 18)

**Вучань.** Пра паходжанне горада вось што кажуць. Невядомы купец прабіраўся са сваім таварам праз балоты і трапіў у непраходную дрыгву. Ён загадаў абдзіраць бярозы і бяростай шлях высцілаць. Само месца ў гонар бяросты-выратавальніцы назвалі Бярэсцем. Ад яго і сучасная назва – Брэст.

**Вядучы.** Нашы гульні працягваюцца. Цяпер новае заданне: трэба скласці мазаіку. А хто павінен у вас атрымацца, вы даведаецеся, адгадаўшы загадку.

*З грывай, а не конь,*

*З рагамі, а не бык,*

*З барадой, а не казёл.*

*Гучна-гучна зароў*

*Цар пушчанскіх звяроў. (Зубр)*

*(Прадстаўнікі ад кожнага класа (2-3 вучні) выконваюць заданне, для астатніх дзяцей праводзяцца гульні гл. дадатковы матэрыял.)*

**5-я старонка.**

**Вядучы.** Паглядзім на здымкі горада Гомеля. (Слайды № 19-21). У летапісах горад згадваецца пад 1142 годам.

**Вучань.** Некалі на беразе ракі Сож знаходзілася паселішча. Паступова яно разраслося і ператварылася ў горад. З даўніх часоў насупраць горада ўтварылася на рацэ вялікая мель. Людзі адзін аднаго папярэджвалі:”Го-го, мель!” Гэта і дало назву гораду.

**Вядучы.** А цяпер гульня **“Знайдзі пару”.**  На адных картках змешчаны пачатак прыказак, а на другіх – іх заканчэнне. Трэба падабраць карткі так, каб можна было прачытаць тэкст цалкам.

C:\Program Files\Microsoft Office\MEDIA\OFFICE12\Bullets\BD14565_.gif*Айчыну любіць … патрыётам быць.*

*Не той патрыёт, хто кулаком у грудзі сябе б’е, а … той, хто працу і жыццё Радзіме аддае.*



*Чалавек без Радзімы,што … салавей без песні.*



*Рыбам – мора, птушкам – паветра, а … чалавеку Айчына.*



*C:\Program Files\Microsoft Office\MEDIA\OFFICE12\Bullets\BD14565_.gif Той Бацькаўшчыну любіць, хто … ёй сумленна служыць.*

**6-я старонка.**

**Вядучы**. Гэтая старонка нашага часопісу належыць гораду Гродна. (Слайды

№ 22-24) . Упершыню ён упамінаецца пад 1127 годам.

**Вучань.** Па-даўнейшаму Горадзен, Гародня. Гэтыя назвы, як словы ”гарадзішча”, “горад” азначаюць “агароджанае месца”.

**Вядучы.** Мы працягваем нашы гульні і адпраўляемся ў глыб стагоддзяў. Якія прылады працы і прадметы быту былі ў нашых продкаў вы мне адкажаце, разгадаўшы наступныя загадкі.(Слайд №17.)

*1. Месяц гэты вузкі, гнуткі,*

*У яго знутры зубкі.*

*Ён калісьці вельмі дбайна*

*Жыта жаў замест камбайна. (Серп.)*

*2. Плыла шчука з крэменчука,*

*Куды гляне – трава вяне. (Каса.)*

*3. Круціццца, верціцца, на ноч павесіцца. (Цэп.)*

*4. Стаіць цыган у золаце. (Гаршчок на вуголлі.)*

*5. У аднаго парсючка два лычы. (Ночвы.)*

*6. Ні свет, ні зара, сагнуўшыся пайшоў са двара. (Каромысел.)*

**Вынік мерапрыемства.**

**Вядучы.**

* З легендамі якіх гарадоў мы пазнаёміліся?
* У якім годзе ўпамінаецца Мінск (Брэст, Віцебск, Гомель, Магілёў, Гродна)?
* Назавіце горад, які з’яўляецца сталіцай нашай Радзімы?
* У якіх гарадах Беларусі вы пабывалі?

**Дадатковы матэрыял.**

1. *Якія імёны схаваліся ў назвах наступных гарадоў?*

**Рада**шковічы **Люба**нь Мала**рыта**

**Іван**ава **Ліда Клім**авічы

**Барыс**аў **Петрык**аў **Давыд**-гарадок

1. *Прачытайце назву горада.*

|  |  |  |  |
| --- | --- | --- | --- |
| А | Е | Г | Л |
| К | О | Б | Ы |

1. *Як назваць жыхароў горада …?*

Мінска – мінчане

Віцебска- віцябчане

Полацка- палачане

Глыбокага-глыбачане